КIуэкIуэ Юрий: «Космонавтхэм я хахуагъэмрэ лIыхъужьыгъэмрэ Хэку лъагъуныгъэм и щапхъэщ»
ЦIыхур япэ дыдэу хьэршым зэрылъатэрэ илъэс 55рэ щрикъум КъБРм и Iэтащхьэ КIуэкIуэ Ю. А. «Instagram»м щиIэ напэкIуэцIым а махуэм и дунейпсо мыхьэнэм теухуауэ иритхащ:
«Зэрыщыту ди къэрал иным къыдэкIуэу мэлыжьыхьым и 12м Космонавтикэм и махуэр КъэбэрдейБалъкъэрми щагъэлъапIэ. Гагарин Юрий хьэршым зэрылъэтам тхыдэ мыхьэнэ иIэщ икIи цIыху зыужьыныгъэм и лъэхъэнэщIэу ар уващ. Космосыр джыныр нобэми экономикэм и IэнатIэ нэхъ лъэщхэм икIи технологие пэрытхэр къыщагъэсэбэпхэм ящыщщ, ракетэкосмос комплексри Урысейм зыхъумэжыныгъэмкIэ и IэнатIэмрэ абы и промышленнэ зэфIэкIымрэ къыгуэхыпIэ зимыIэ я Iыхьэщ. Космонавтхэм я хахуагъэмрэ лIыхъужьыгъэмрэ Iуэхум ерыщу бгъэдэтыным, Хэку лъагъуныгъэм я щапхъэщ», къыхигъэщхьэхукIащ КIуэкIуэ Юрий.
